[Video] Paramedici raak glo handgemeen oor pasiënt by ongelukstoneel | Maroela Media
[Video] Paramedici raak glo handgemeen oor pasiënt by ongelukstoneel
'n Onderonsie tussen paramedici van mededingende private ambulansdienste in Rustenburg in Noordwes is op video vasgelê en wek groot opslae op sosiale media.
In die kort video kan 'n mens sien hoe twee mans in 'n woordewisseling betrokke is waarna een van die mans, in gewone klere, glo 'n man in uniform 'n hou toedien.
Maroela Media het die identiteit van die twee mans vasgestel asook die ambulansdienste waarby hulle betrokke is. Die name word weerhou omdat albei mans kriminele aanklagte teen mekaar aanhangig gemaak het, en hulle eers in die hof moet verskyn voordat hul name bekend gemaak mag word.
Klaasje Dippenaar, wat saam met haar man, Wert Dippenaar, Trauma Rescue EMS besit, het Vrydag aan Maroela Media bevestig die man wat geklee is in uniform is 'n opgeleide paramedikus wat vir hulle werk.
"Ons lede was Woensdag omstreeks 17:00 eerste by 'n ongelukstoneel in Rustenburg. Ons het 'n reaksievoertuig en twee ambulanse na die toneel gestuur om bystand te bied. Daar was altesaam vyf van ons personeel," het Dippenaar gesê.
"Die pasiënt was reeds behandel en in een van ons ambulanse toe die ander man, ook 'n paramedikus maar met 'n laer kwalifikasie as ons lid, in siviele klere daar opgedaag en begin inmeng."
Volgens Dippenaar het die ander paramedikus aggressief opgetree, hul personeel beledig en probeer intimideer, asook kapsie gemaak omdat Trauma Rescue die pasiënt vervoer.
"Ons het al voorheen met die persoon te doen gekry. Hy het al drie keer van ons lede op 'n toneel aangerand in 'n poging om oor te neem."
Sy het gesê Trauma Rescue is al sedert 2001 in die provinsie bedrywig en het 110 personeellede. "Sedert die ambulansdiens waaraan die ander man verbonde is, Med24/7, in Oktober 2011 begin werk het, probeer die man 'n skrikbewind voer en tree soos 'n boelie op. Dit wil voorkom of geld vir hom belangriker is as 'n mens se lewe. Ons werkers is bang vir hom en hulle vrees om hul plig uit te voer."
Dippenaar het gesê hulle is bly die video het aan die lig gekom, want nou het hulle konkrete bewyse van die man se optrede. "Ons gaan dit nie hier los nie en doen die nodige stappe teen die betrokke party."
Nóg die eienaars nóg 'n woordvoerder van Med24/7 was vir kommentaar beskikbaar.
Sers. Kealeboga Molale, provinsiale polisiewoordvoerder, het Vrydag aan Maroela Media bevestig dat die polisie 'n voorval ondersoek waarby twee mans van mededingende ambulansdienste betrokke was. "Albei partye het sake van intimidasie en aanranding by die polisie aanhangig gemaak. Albei is vry op 'n waarskuwing en die saak word op 18 Augustus in die Rustenburg-landdroshof aangehoor," het Molale gesê.
Med24/7 Noordwes Rustenburg Trauma Rescue EMS video
Chirurg kry koevoet wat man deurboor
Groot verrassing vir Pta-seun ná mesaanval
Die satan is los in ons land. Genade vir ons asb. Vader.
Ek hoop hul gaan die vark skors, ons het nie sulke mense in n profesionele diens nodig nie.
Ek hoop hul gaan die vark skors.
Daar is mos nou bewys van aanranding. Mag hy hom goed dagvaar vir pyn en lyding en aanranding. Die fout lê beslis by die ou in "sivvie" klere. Dit is al klaar onprofessioneel om met sulke klere ambulansdiens te doen. As so iemand my kom optel, stap ek eerder hospitaal toe. Wonder nou net watse saak het ou Sivvie (of is dit nou gomgat fighter) nogals gemaak??
Nou het ek wraggies alles gesien! Wie is die ploos? Hy is 'n moeilikheidmaker en ooglopend nie gepla oor die pasient maar net oor sy eie "belangrikheid". Stem saam, hy moet afgedank/geskors/verwyder word!